
A lipid anyagcsere összetett szerepe a tumornövekedés során

Napjainkra a rosszindulatú daganatos elváltozások civilizációs betegséggé fejlődtek, jelentős terhet róva az egészségügyi rendszerekre, így a daganatképződési és növekedési mechanizmusok vizsgálata nagy társadalmi jelentőséggel bír. A lipidszintézis egy összetett és erősen szabályozott folyamat, mely elengedhetetlen a különböző sejtfunkciók normál működéséhez. Egyre több bizonyíték utal arra, hogy a rosszindulatú daganatok progressziója nagymértékben függ a lipidanyagcserétől. A lipidszintézis egyes lépéseinek szerepe a tumor kialakulásában azonban még mindig nem tisztázott. Ezen folyamatok megértésével azonosíthatjuk a rákos sejtek metabolikus hálózatának érzékeny csomópontjait, melyek új, daganatellenes terápiák célpontjaiként szolgálhatnak.
Kutatásunk során egy Drosophila tumormodellt használva egy kisléptékű genetikai szűrést végeztünk el, mely során a lipidszintézis folyamatának egyes komponenseit RNS-interferenciával csendesítettük, majd megvizsgáltuk milyen hatással van az adott enzim hiánya a tumorfejlődésre. Ennek során megfigyeltük, hogy a rák korai fejlődési stádiumában még nem jár jelentős változással a lipidszintézis elrontása, azonban a késői stádiumban már szignifikánsan kisebb lesz a tumor. Emellett azt is megfigyeltük, hogy a genetikai szűrésünk alapján a neutrális lipidszintézis útvonalában szereplő komponensek nagyrésze szükséges ahhoz, hogy a daganat elérje a potenciális méretét, tehát hiányukban szignifikánsan csökkent a tumorméret. Végül azt is megfigyeltük, hogy bár a főbb membránlipideket (foszfatidil-etanolamin és foszfatidil-kolin) előállító fő útvonalak csendesítésénél nem kaptunk szignifikáns térfogatváltozást, egy alternatív, foszfatidil-etanolamin keletkezésben résztvevő mitokondrium-specifikus útvonalnak is kiemelkedő szerepe van a rosszindulatú daganatok növekedésében.



